Priekšlikums PADOMES DIREKTĪVA, ar ko groza Eiropas Parlamenta un Padomes Direktīvu 98/8/EK, lai iekļautu tās I un IA pielikumā aktīvo vielu pulverī sasmalcinātas kukurūzas vālīšu serdes /* COM/2013/046 final - 2013/0026 (NLE) */





PASKAIDROJUMA RAKSTS Saskaņā ar Eiropas Parlamenta un Padomes 1998. gada 16. februāra Direktīvu 98/8/EK[1] par biocīdo produktu laišanu tirgū jāīsteno darba programma, kuras gaitā novērtē visas aktīvās vielas, kas ir to biocīdo produktu sastāvā, kuri jau bija tirdzniecībā 2000. gada 14. maijā (esošās aktīvās vielas). Minētās darba programmas kontekstā kā esošā aktīvā viela ir identificētas un novērtētas pulverī sasmalcinātas kukurūzas vālīšu serdes. Saskaņā ar Direktīvas 98/8/EK 16. panta 2. punkta otro daļu, piemērojot 28. panta 4. punktā minēto regulatīvo kontroles procedūru, var pieņemt lēmumu par esošas aktīvās vielas iekļaušanu minētās direktīvas I pielikumā. Komisijas skatījumā secinājums pēc pulverī sasmalcinātu kukurūzas vālīšu seržu novērtēšanas ir tāds, ka nosacījumus vielas iekļaušanai I pielikumā un IA pielikumā, paredzot tās lietošanu 14. veida produktos (rotendicīdi), kas definēti minētās direktīvas V pielikumā, zināmos apstākļos var uzskatīt par izpildītiem. Attiecīgi Komisija iesniedza direktīvas projektu balsošanai komitejā, kas izveidota saskaņā ar Direktīvas 98/8/EK 28. panta 1. punktu. Komiteja 2012. gada 21. septembra sanāksmē nesniedza labvēlīgu atzinumu par direktīvas projektu. Konkrētāk, dažām dalībvalstīm bija iebildumi attiecībā uz šīs aktīvās vielas iedarbīgumu. Komisija uzskata, ka ir iesniegta pietiekama informācija, lai pierādītu iedarbīgumu, kas pamato iekļaušanu direktīvas I un IA pielikumā, jo īpaši ņemot vērā to, ka, iesniedzot pieteikumus produkta apstiprinājumam, par iedarbīgumu tiks iesniegti papildu dati. Tāpēc saskaņā ar Lēmuma 1999/468/EK 5.a panta procedūru Padomes direktīvas priekšlikums tiek iesniegts Padomei un nosūtīts Eiropas Parlamentam. 2013/0026 (NLE) Priekšlikums PADOMES DIREKTĪVA, ar ko groza Eiropas Parlamenta un Padomes Direktīvu 98/8/EK, lai iekļautu tās I un IA pielikumā aktīvo vielu pulverī sasmalcinātas kukurūzas vālīšu serdes (Dokuments attiecas uz EEZ) EIROPAS SAVIENĪBAS PADOME, ņemot vērā Līgumu par Eiropas Savienības darbību, ņemot vērā Eiropas Parlamenta un Padomes 1998. gada 16. februāra Direktīvu 98/8/EK par biocīdo produktu laišanu tirgū[2] un jo īpaši tās 16. panta 2. punkta otro daļu, tā kā: (1) Komisijas 2007. gada 4. decembra Regulā (EK) Nr. 1451/2007 par 10 gadu darba programmas otro fāzi, kas minēta 16. panta 2. punktā Eiropas Parlamenta un Padomes Direktīvā 98/8/EK par biocīdo produktu laišanu tirgū[3], noteikts novērtējamo aktīvo vielu saraksts to iespējamai iekļaušanai Direktīvas 98/8/EK I, IA vai IB pielikumā. Minētajā sarakstā ir iekļautas pulverī sasmalcinātas kukurūzas vālīšu serdes. (2) Saskaņā ar Regulu (EK) Nr. 1451/2007 pulverī sasmalcinātas kukurūzas vālīšu serdes ir novērtētas atbilstīgi Direktīvas 98/8/EK 11. panta 2. punktam izmantošanai rodenticīdos, kas ir minētās direktīvas V pielikumā definētais 14. produktu veids. (3) Par ziņotāju dalībvalsti tika izraudzīta Grieķija, kura saskaņā ar Regulas (EK) Nr. 1451/2007 14. panta 4. un 6. punktu 2009. gada 22. oktobrī iesniedza Komisijai kompetentās iestādes sagatavotu ziņojumu un attiecīgu ieteikumu. (4) Dalībvalstis un Komisija, sadarbojoties ar pieteikuma iesniedzēju, ir izskatījušas kompetentās iestādes ziņojumu. Izskatīšanas konstatējumus saskaņā ar Regulas (EK) Nr. 1451/2007 15. panta 4. punktu Biocīdo produktu pastāvīgā komiteja 2012. gada 21. septembrī ir iekļāvusi novērtējuma ziņojumā. (5) Novērtējuma ziņojumā secināts, ka biocīdie produkti, kurus izmanto par rodenticīdiem un kuri satur pulverī sasmalcinātas kukurūzas vālīšu serdes, varētu atbilst Direktīvas 98/8/EK 5. pantā noteiktajām prasībām, un tāpēc ieteikts pulverī sasmalcinātas kukurūzas vālīšu serdes izmantošanai 14. veida produktos iekļaut minētās direktīvas I pielikumā. Ir lietderīgi ievērot minēto ieteikumu. (6) Turklāt novērtējuma ziņojumā secināts, ka biocīdie produkti, kurus izmanto par rodenticīdiem un kuri satur pulverī sasmalcinātas kukurūzas vālīšu serdes, varētu radīt tikai nelielu risku cilvēkiem, nemērķa dzīvniekiem un videi, jo īpaši attiecībā uz lietojumu, kas tika pārbaudīts un sīki izklāstīts novērtējuma ziņojumā, proti, granulu izmantošanu sausās vietās. Tāpēc ziņojumā ieteikts iekļaut Direktīvas 98/8/EK I pielikumā pulverī sasmalcinātas kukurūzas vālīšu serdes minētajam lietojumam. Ir lietderīgi ievērot minēto ieteikumu. (7) Saskaņā ar pašreizējo praksi un atbilstīgi Direktīvas 98/8/EK 10. panta 1. punktam ir lietderīgi ierobežot iekļaušanas termiņu līdz desmit gadiem. (8) Savienības līmenī nav novērtēti visi iespējamie lietojumi un iedarbības scenāriji. Tāpēc ir lietderīgi noteikt, ka dalībvalstis izvērtē tos lietojumus vai iedarbības scenārijus un tos riskus attiecībā uz cilvēku populācijām un vides segmentiem, kuri nav pārstāvēti Savienības līmenī veiktajā riska novērtējumā, un atļauju piešķiršanas procesā nodrošina to, ka tiek veikti pienācīgi pasākumi vai paredzēti īpaši nosacījumi, lai identificētos riskus samazinātu līdz pieņemamam līmenim. (9) Noteikumi, kas pieņemti saskaņā ar šo direktīvu, būtu jāpiemēro vienlaicīgi visās dalībvalstīs, lai nodrošinātu vienādu attieksmi pret Savienības tirgū esošajiem 14. produktu veida biocīdajiem produktiem, kuri kā aktīvo vielu satur pulverī sasmalcinātas kukurūzas vālīšu serdes, un kopumā veicinātu biocīdo produktu tirgus sekmīgu darbību. (10) Pirms aktīvās vielas iekļaušanas Direktīvas 98/8/EK I pielikumā un IA pielikumā būtu jāparedz pietiekami ilgs laiks, kurā dalībvalstis un citas ieinteresētās personas varētu sagatavoties attiecīgo jauno prasību ievērošanai un nodrošināt, ka pieteikumu iesniedzējiem, kas sagatavojuši dokumentāciju, ir iespējams pilnībā izmantot datu aizsardzībai noteikto 10 gadu termiņu, kurš saskaņā ar Direktīvas 98/8/EK 12. panta 1. punkta c) apakšpunkta ii) punktu sākas no iekļaušanas dienas. (11) Pēc iekļaušanas būtu jādod dalībvalstīm pietiekams laiks Direktīvas 98/8/EK 16. panta 3. punkta īstenošanai. (12) Tādēļ būtu atbilstīgi jāgroza Direktīva 98/8/EK. (13) Saskaņā ar dalībvalstu un Komisijas 2011. gada 28. septembra kopīgo politisko deklarāciju par skaidrojošiem dokumentiem[4] dalībvalstis ir apņēmušās pamatotos gadījumos papildus paziņojumiem par saviem transponēšanas pasākumiem iesniegt vienu vai vairākus dokumentus, kuros ir paskaidrota saikne starp direktīvas sastāvdaļām un attiecīgajām daļām valsts pieņemtos transponēšanas instrumentos. (14) Komiteja, kas izveidota ar Direktīvas 98/8/EK 28. panta 1. punktu, nav sniegusi atzinumu par šajā direktīvā paredzētajiem pasākumiem, un tāpēc Komisija ir iesniegusi Padomei priekšlikumu par minētajiem pasākumiem un nosūtījusi to Eiropas Parlamentam, IR PIEŅĒMUSI ŠO DIREKTĪVU. 1. pants Direktīvas 98/8/EK I un IA pielikumu groza saskaņā ar šīs direktīvas pielikumu. 2. pants 1. Dalībvalstis vēlākais līdz 2014. gada 31. janvārim pieņem un publicē normatīvos un administratīvos aktus, kas vajadzīgi, lai izpildītu šīs direktīvas prasības. Dalībvalstis tūlīt dara Komisijai zināmus minēto noteikumu tekstus. Tās piemēro minētos noteikumus no 2015. gada 1. februāra. Kad dalībvalstis pieņem minētos noteikumus, tajos ietver atsauci uz šo direktīvu vai šādu atsauci pievieno to oficiālai publikācijai. Dalībvalstis nosaka, kā izdarāma šāda atsauce. 2. Dalībvalstis Komisijai dara zināmus savu tiesību aktu galvenos noteikumus ,ko tās pieņem jomā, uz kuru attiecas šī direktīva. 3. pants Šī direktīva stājas spēkā nākamajā dienā pēc tās publicēšanas Eiropas Savienības Oficiālajā Vēstnesī. 4. pants Šī direktīva ir adresēta dalībvalstīm. Briselē, Padomes vārdā — priekšsēdētājs PIELIKUMS 1) Direktīvas 98/8/EK I pielikumā pievieno šādu ierakstu: Nr. || Vispārpieņemtais nosaukums || IUPAC nosaukums Identifikācijas numuri || Aktīvās vielas minimālā tīrības pakāpe tirgū laižamajā biocīdajā produktā || Iekļaušanas datums || Termiņš, līdz kuram jānodrošina atbilstība 16. panta 3. punkta prasībām (izņemot produktus, kas satur vairākas aktīvās vielas, kuriem termiņu, līdz kuram jānodrošina atbilstība 16. panta 3. punktam, nosaka pēc pēdējā iekļaušanas lēmuma, kas attiecas uz to sastāvā esošajām aktīvajām vielām) || Iekļaušanas termiņa beigu datums || Produktu veids || Īpaši noteikumi(*) „(**) [OPOCE: lūgums ierakstīt vielas numuru] || Pulverī sasmalcinātas kukurūzas vālīšu serdes || Nav piešķirts || 1 000 g/kg || 2015. gada 1. februāris || 2017. gada 31. janvāris || 2025. gada 31. janvāris || 14 || Novērtējot pieteikumu atļaujai izmantot produktu saskaņā ar 5. pantu un VI pielikumu, dalībvalstis – ja tas nepieciešams attiecībā uz konkrēto produktu – izvērtē tos lietojumus vai iedarbības scenārijus un tos riskus attiecībā uz cilvēku populācijām un vides segmentiem, kas nav pārstāvēti riska novērtējumā Savienības mērogā.” (*) Par VI pielikuma vienoto principu īstenošanu, novērtēšanas ziņojumu saturu un to secinājumiem sk. Komisijas tīmekļa vietnē: http://ec.europa.eu/comm/environment/biocides/index.htm. 2) Direktīvas 98/8/EK IA pielikumā pievieno šādu ierakstu: Nr. || Vispārpieņemtais nosaukums || IUPAC nosaukums Identifikācijas numuri || Aktīvās vielas minimālā tīrības pakāpe tirgū laižamajā biocīdajā produktā || Iekļaušanas datums || Termiņš, līdz kuram jānodrošina atbilstība 16. panta 3. punkta prasībām (izņemot produktus, kas satur vairākas aktīvās vielas, kuriem termiņu, līdz kuram jānodrošina atbilstība 16. panta 3. punktam, nosaka pēc pēdējā iekļaušanas lēmuma, kas attiecas uz to sastāvā esošajām aktīvajām vielām) || Iekļaušanas termiņa beigu datums || Produktu veids || Īpaši noteikumi(*) „(**) [OPOCE: lūgums ierakstīt vielas numuru] || Pulverī sasmalcinātas kukurūzas vālīšu serdes || Nav piešķirts || 1 000 g/kg || 2015. gada 1. februāris || 2017. gada 31. janvāris || 2025. gada 31. janvāris || 14 || Dalībvalstis nodrošina, ka reģistrācijai piemēro šādu nosacījumu: – izmantošanai tikai granulās sausās vietās.” (*) Par VI pielikuma vienoto principu īstenošanu, novērtēšanas ziņojumu saturu un to secinājumiem sk. Komisijas tīmekļa vietnē: http://ec.europa.eu/comm/environment/biocides/index.htm. [1] OV L 123, 24.4.1998., 1. lpp. [2] OV L 123, 24.4.1998., 1. lpp. [3] OV L 325, 11.12.2007., 3. lpp. [4] OV C 369, 17.12.2011., 14. lpp.